Pa van twee, vier keer geskietJames Reed. Foto: Verskaf James Reed (43), ŉ oudpolisieman en nou veiligheidswag wat geldwaens begelei, is Donderdagoggend glo vier keer, onder meer met ŉ AK47-aanvalsgeweer, geskiet. Reed, ŉ inwoner van Polokwane in Limpopo en pa van twee kinders, veg om sy lewe in die MediClinic Tzaneen ná ŉ mislukte transitorooftog vroeër die dag buite Tzaneen. Lt.kol. Moatshe Ngoepe, provinsiale polisiewoordvoerder, het aan Maroela Media gesê die voorval het omstreeks 09:30 op die pad tussen Modjadjiskloof en Tzaneen, naby Hoërskool Merensky, plaasgevind. “ŉ Groep gewapende verdagtes het die geldwa aangeval en verskeie skote is gevuur. ŉ Veiligheidsbeampte [Reed] is geskiet en gewond. Geen geld is gebuit voordat die verdagtes van die toneel gevlug het nie,” het Ngoepe gesê. Reed se vrou, Charlene (40), het vanuit die hospitaal aan Maroela Media gesê dit is nog nie duidelik wat presies gebeur het nie. “Hy kon vinnig met ons praat voordat hy teater toe geneem is vir ŉ operasie,” het sy gesê. Na wat verneem word, het Reed ŉ geldwa begelei toe die groep aanvallers glo in vier voertuie toegeslaan het. Hy is in die begeleidingsvoertuig in die rug geskiet waarna die voertuig tot stilstand gekom het. Die verdagtes het hom glo twee keer in die bors geskiet voordat hulle hom in een van hul motors in gedwing het. Die aanvallers het met hul motors en Reed se motor agter die geldwa aangejaag, wat toe etlike kilometer verder was. Reed se motor het egter naby die hoërskool ontklaar geraak. Hulle het Reed in ŉ stadium uit hul motor in die veld gegooi en weer op hom geskiet. Die aanvallers is na bewering afgeskrik toe wagte vanuit die geldwa op hulle geskiet het, waarna die verdagtes met leë hande gevlug het. Reed het intussen na die pad gekruip waar ŉ bejaarde vrou in haar motor tot sy redding gekom en hulp ontbied het. Hy is vandaar na die hospitaal gehaas. Charlene en Reed se ma, Annette, en ander geliefdes waak by sy bed. Die Reed-egpaar het ŉ 21-jarige seun en ŉ 22-jarige dogter. “Sy toestand is stabiel,” het Annette aan Maroela Media gesê. “Hy is aan ŉ asemhalingsmasjien gekoppel en word onder verdowing gehou. Hulle gaan môre weer ŉ operasie uitvoer want hy het baie bloed verloor en is baie swak. Twee koeëls sit nog in sy bors vas. “Ek sal graag wil weet wie die bejaarde dame is wat stilgehou het, want al die ander karre het verby gery toe hy hulp gesoek het. Ek sal haar graag wil bedank want sy het my seun se lewe gered,” het Annette bygevoeg. Ngoepe het gesê ŉ volskaalse soektog na die verdagtes is van stapel gestuur. Niemand is nog in verband met die voorval in hegtenis geneem nie.